Kiistanalainen tie saa alkunsa - Sisuradio | Sveriges Radio
Kiistanalainen tie saa alkunsa
Julkaistu torsdag 3 september 2009 kl 15.14
Infrastruktuuriministeri Åsa Torstensson, ympäristöministeri Andreas Carlgren ja finanssikunnanneuvos Sten Nordin tiedottivat päätöksestä. Foto: Fredrik Persson/Scanpix.
Hallitus on torstaina päättänyt toteuttaa 27 miljardia maksavan Förbifart Stockholm -tiehankkeen. Tieosuuden pituudeksi tulee 20 kilometriä ja suurin osa siitä kulkee maan alla. Ympäristöministeri Andreas Carlgren perusteli hankkeen kannattavuutta lehdistötilaisuudessa tänäänTukholmassa.
Hallitus siis näytti torstaina vihreää valoa Ruotsin kaikkien aikojen suurimmalle tiehankkeelle, jonka odotetaan valmistuvan vuonna 2020. Päätöstä on edeltänyt kova kädenvääntö, ja muun muassa Luonnonsuojeluvirasto on kritisoinut hanketta voimakkaasti.
Myös oppositiopuolueet ovat erimielisiä, kun sosiaalidemokraatit tänään ehtivät kommentoimaan hallituksen päätöstä hyväksyvästi. Vasemmistopuolueen ilmastopoliittinen sihteeri Anna Havula puolestaan tyrmää hallituksen perustelut.
- Carlgrenilla ei ole mitään todisteita siitä, että vuonna 2020 meillä on vain niin sanottuja ympäristöystävällisiä autoja teillämme, sanoo Havula.